Cu ocazia sărbătorilor pascale, scuarul Catedralei Mitropolitane "Naşterea Domnului" din Capitală este decorat cu flori, ouă uriaşe, lumânări, îngeri şi iepuraşi. Totodată, a devenit o tradiţie ca, în aceste zile, centrul oraşului să fie iluminat decorativ cu mii de beculeţe.

Oamenii spun că au venit în centrul Capitalei ca să admire spectacolul de lumini.



"Suntem cu întreaga familie, cu soţia, copilul, cu bunicii. Este atât de frumos aici amenajat ar fi păcat să nu venim să vizităm", spune o femeie.



"Este foarte frumos, ceva tradiţional, ceea ce reprezintă şi ţara şi obiceiurile, un lucru frumos este că nu se uită", spune altă femeiel.



Printre cei care se arată încântaţi de privelişte sunt şi câţiva cetăţeni străini.



"Frumos, impresionant, foarte frumos. Am venit cu familia, soţia şi copiii. Ne aflăm pentru prima dată în Moldova şi suntem încântaţi de frumuseţea de aici, mai ales astăzi", spune un bărbat.



"Suntem din Japonia, la noi nu există sărbătoarea de Paşte, e interesant", spune alt turist.



"Nici la Moscova, de unde suntem, nu se face aşa. Atmosfera este minunată, de sărbătoare", ne spune o femeie din Rusia.



"Peste tot este lumină, oamenii se plimbă, chiar dacă plouă", spune un bărbat.



Lucrările de amenajare din scuarul Catedralei Mitropolitane au început luni. Instalaţiile de iluminat vor rămâne aprinse până la sfârşitul sărbătorilor pascale. De Paşte, dar şi de Paştele Blajinilor, va funcţiona iluminatul de sărbătoare şi de pe alte străzi ale oraşului. Majoritatea elementelor decorative au fost cumpărate din România.